กรมอนามัย แนะโรงทานแจกอาหาร คุมเข้มความสะอาดและเว้นระยะห่าง เพื่อไม่ให้เป็นแหล่งแพร่โรคโควิด-19
กรมอนามัย แนะโรงทานแจกอาหาร คุมเข้มความสะอาดและเว้นระยะห่าง เพื่อไม่ให้เป็นแหล่งแพร่โรคโควิด-19      พญ.พรรณพิมล วิปุลากร อธิบดีกรมอนามัย กล่าวทุกครั้งที่เกิดสถานการณ์วิกฤติ จะได้เห็นน้ำใจของคนไทยด้วยกันถือเป็นหนึ่งในจุดแข็งของประเทศไทยที่ต่างประเทศชื่นชม โดยขณะนี้พบมีการตั้งโรงทานแจกอาหารแก่ประชาชนผู้ได้รับผลกระทบจากการระบาดของโรคโควิด-19 และเพื่อให้มั่นใจในความปลอดภัยว่าโรงทานจะไม่เป็นแหล่งแพร่กระจายเชื้อโรค กรมอนามัยได้ออกประกาศแนะนำหลักการจัดการในการบริจาคอาหาร นอกจากเน้นความสะอาดของอาหาร เลี่ยงของบูดเสียง่าย สิ่งที่สำคัญขณะนี้คือการจัดการสถานที่ต้องคำนึงถึงการเว้นระยะห่างระหว่างบุคคลเป็นสำคัญด้วย หากทำได้ควรจัดระบบเคลื่อนที่บริจาคถึงบ้าน หากทำไม่ได้ขอให้จัดจุดบริจาคในพื้นที่โล่งระบายอากาศได้ดี จัดจุดคอยให้ห่างระหว่างกัน 1-2 เมตร จัดทางเข้า-ออก ระบบคิวไม่ให้เบียดเสียด ควรคัดกรองวัดไข้ก่อนเข้าพื้นที่และจัดจุดล้างมือให้พร้อมด้วยพญ.พรรณพิมล กล่าวด้วยว่า จากสถานการณ์โรคโควิด-19 ทำให้พบมีการใช้ถุงพลาสติกเพิ่มขึ้น ซึ่งเกรงจะเกิดปัญหาขยะตามมาในอนาคต หากเป็นไปได้ประชาชนคงลดการใช้ถุงพลาสติกอย่างที่เราเคยรณรงค์กันก่อนหน้านี้ ผู้ไปรับบริจาคอาหารควรพกถุงผ้าส่วนตัวไปด้วย เพื่อช่วยกันลดปริมาณขยะอีกทางหนึ่ง